Joel Osteen magyarul megjelent könyvei

Gondolkozz Jobban, Élj Jobban

A győztes élet a gondolatokban kezdődik el

Hogyan gondolkozol?

A sikert eredményező hozzáállás 10 alapelve

Értékes vagy

Szavak, melyek megváltoztatják az életünket

Képes vagy rá!

A győztesek nyolc elengedhetetlen tulajdonsága

Törj Ki!

Öt kulcs a sikeres és rendkívüli élethez

Örülj minden napnak!

Hogyan legyél elégedett a hét minden napján

Jobb emberré lenni

A sorsformálás hét kulcsa

A kiadványok elérhetőek a www.patmosrecords.hu oldalon.

ne
légy

negatív!

Lépj az öröm, az önbizalom

és a személyes befolyás új szintjére!

JOEL OSTEEN

Patmos Records

Budapest 2021

A fordítás alapjául szolgáló mű:

Emty Out the Negative

Copyright © 2020 by Joel Osteen

FaithWords, Hachette Book Group

1290 Avenue of the Americas, New York, NY 10104

Második kiadás

A kiadásért felel Kauzál Márton

Fordította

Petrőcz Katalin

Lektorálta

Joób Viktória

Korrektúra

Akaró Ágnes

Borító, tördelés az eredeti kiadvány alapján

Balogh Ferenc és Éva

A könyvben szereplő bibliai idézetek magyar megfelelőjének alapjául a Biblia Károli Gáspár-féle fordítása szolgált. Ahol a szerző által használt angol fordítás ettől jelentősen eltért, ott azt ültettük át magyarra.

Hungarian translation copyright

© Petrőcz Katalin

All rights reserved – Minden jog fenntartva.

ISBN 978-615-6108-32-6

ELSŐ FEJEZET

Vesd ki, ami negatív!

Könnyen leélhetjük az életünket úgy, hogy megterhelő dolgokat hurcolunk magunkkal – bűntudatot, neheztelést, kétségeket, aggodalmakat. A gond az, hogy amikor beengedjük ezeket a negatív érzelmeket, azok elfoglalják a helyet a jó dolgok elől, amelyeknek ott kellene lenniük. Próbáljuk úgy magunk elé képzelni az életünket, mintha egy raktár lenne, aminek az a rendeltetése, hogy örömmel, békességgel, bizakodással és tettrekészséggel legyen tele. Ám ha beengedjük az aggodalmat, az kiszorítja a békességet. Nincs hely mindkettő számára. Nem rakhatunk be a raktárba többet, mint amekkora a befogadóképessége – korlátozott a tér. Ha megengedjük, hogy a bűntudat teret nyerjen, akkor nem marad benne elég hely a bizakodásnak, amire szükségünk lenne.

Sok ember azért nem leli örömét az életben, mert a raktáruk, vagyis a szívük rengeteg mindennel van telepakolva. Tíz százalékát az állásuk miatti aggódás tölti meg, tizenkét százalékát a keserűség, a szomszédaikkal való csatározások, húsz százalékát a bűntudat, az önostorozás a múltban elkövetett hibáikért, kilenc százalékát az irigység, mert azt gondolják, a kolléganőjük szebb náluk. Fel sem fogják, hogy a raktár hetven százalékban negatív dolgokat tartalmaz. Közben azon merengenek, vajon miért nincs öröm, tettrekészség és lelkesedés az életükben. Pedig csupán harmincszázaléknyi helyet hagytak azoknak a jó dolgoknak, amelyekre szükségük lenne.

„Ne adjatok helyet az ellenségnek” – tanácsolja erőteljesen Isten igéje. Nem csupán a sötétség erőire gondol: azt is jelenti, hogy ne adjunk helyet a bűntudatnak, az aggódásnak és a keserűségnek se. A szennyező anyagok nem automatikusan kapnak helyet az életünkben, mi felügyeljük, mi kerül be oda. A mi felelősségünk, hogy mi kap helyet a raktárunkban. A mi hatáskörünkbe tartozik, hogy min gondolkozunk, ahogyan arról is mi döntünk, hogy mit engedünk be. Mindannyiunkban dúlnak negatív gondolatok, negatív érzések, de meg kell hoznunk azt a döntést, hogy „Nem engedem, hogy ez az irigység, keserűség, vagy düh megmérgezze az életemet! Odafigyelek arra, hogy mi kerül be a szívembe.”

A mi felelősségünk, hogy mi kap helyet a raktárunkban.

A mi hatáskörünkbe tartozik, hogy min gondolkozunk, ahogyan arról is mi döntünk, hogy mit engedünk be.

Minden egyes reggel, amikor felébredünk, ki kell vetni a szívünkből azokat a negatív dolgokat, amik előző napról maradtak ott. Ha valaki megsértett a munkahelyeden, és nem úgy bánt veled, ahogy kellett volna, könnyű hagyni, hogy gyökeret eresszen a sérelem. Valahogy jó érzés hordozni a sérelmeinket. Ám inkább fegyelmezzük magunkat, és mondjuk azt: „Azért sem adok helyet ennek a sérelemnek. Nem hagyom, hogy megkeserítse a napomat.” Jóllehet, egyszer megsértettek, de ne engedd, hogy még tovább mérgezzen, csak mert ragaszkodsz a sérelemhez. Ha megsértődsz, azzal nem a másik személynek okozol kárt, hanem önmagadnak. Elfoglalja benned a helyet azoktól a jó dolgoktól, melyekre szükséged lenne, hogy előrevigye a sorsod.

Tételezzük fel, hogy egyik reggel úgy ébredsz, hogy azonnal támadásba lendülnek az aggodalom gondolatai. Hogyan fogom kifizetni a számláimat? Mi van, ha az orvosi vizsgálat eredménye kedvezőtlen lesz? Soha nem fogok kikeveredni ebből a problémából! Ne engedd be a szívedbe ezeket a negatív gondolatokat! Ne időzz rajtuk, hiba lenne. Mondd inkább azt, hogy „Köszönöm, de nem. Tudom, hogy Isten kézben tartja a dolgokat, az Ő kezében vagyok. Eljuttat engem oda, ahová eltervezte.” Vedd számba, hogy eddig minek adtál helyet. Az élet túlságosan rövid ahhoz, hogy az életedet megnyomorítsák a negatív dolgok.

Készíts helyet a jó dolgoknak!

„Isten megtölti életemet jó dolgokkal, hogy én fiatal és erős maradjak”[1] – mondja Dávid a 103. zsoltárban. Megtanultam, hogy ha kidobálom a negatív dolgokat, és helyet készítek, akkor Isten be fogja tölteni azt jó dolgokkal. Ha kidobod az aggodalmat, Isten betölti a helyét békességgel. Ha kidobod a bizonytalankodást, és azokat a negatív véleményeket, amiket megfogalmaztak rólad, Isten be fogja tölteni a helyét magabiztossággal. A kérdésem hozzád: Elképzelhető, hogy Isten meg akarja tölteni a tárhelyedet jó dolgokkal, de már nincs benne hely? Lehetséges, hogy tele van aggódással, lelkifurdalással, keserűséggel, irigységgel? Miért nem fogsz hozzá, hogy kidobáld ezeket onnan? Ha valaki rosszat tett neked, ragaszkodhatsz a keserűségedhez, de mondhatod azt is: „Uram, megbocsátok neki. Elengedem.” Ezzel nemcsak megbocsátasz, hanem helyet is készítesz a jó dolgok számára, hogy azokkal töltse be Isten. Ilyenkor Ő a hamu helyett ékességet ad, és a gyász helyett örömöt.

Lehetséges, hogy nagyon nehéz időszakon mész át. Talán kedvezőtlen orvosi szakvéleményt kaptál. Lehetsz feszült, és aggódhatsz, de mondhatod azt is: „Uram, bízom benned. Te azt mondtad, hogy helyreállítod az egészségemet.” Ezzel máris helyet készítettél, amit Isten be tud tölteni gyógyulással. Te kidobod onnan az aggodalmat, Isten pedig békességet ad neked a vihar közepette is.

Lehetséges, hogy tele van a tárhelyed aggódással, lelkifurdalással, keserűséggel, irigységgel? Miért nem fogsz hozzá, hogy kidobáld ezeket onnan?

Lehetséges, hogy egy munkatársad kapta meg azt az előléptetést, amiért olyan keményen dolgoztál, és emiatt megkörnyékez az irigység és a féltékenység. „Bárcsak engem választottak volna, hiszen okosabb is vagyok nála – nem is értem az egészet.” Ahelyett, hogy megengednéd a féltékenységnek, hogy ott ragadjon, mondhatod azt is, hogy „Uram, tudom, hogy te nem vagy személyválogató. Ő megkapta az előléptetését, de tudom, hogy velem is meg tudod tenni ugyanezt.” A jó hír az, hogy Isten nem fogy ki a jótevésből.

Az Ő lehetőségei nem végesek. Ha kidobod az irigységet, akkor az előléptetésed idejének elérkezésekor Isten olyan ajtókat fog megnyitni, amit senki nem zárhat be előtted. Ha valaki más szerezte meg azt, amit te szerettél volna, az egyszerűen azt jelenti, hogy nem téged illetett. Ha más kapta meg az előléptetést, örülj vele! Isten számodra jobbat készít. Ha valaki másé lett az a személy, akivel te szerettél volna randevúzni, ne bosszankodj! Isten tudja, mit csinál. Ha a te elképzelésed szerint történtek volna az események, nem a legjobbat kaptad volna. A lényeg, hogy amin a te neved szerepel, az nem fog máshoz kerülni. Ne légy keserű, ne légy tele irigységgel, önsajnálattal, az csak megmérgezi az életedet. Vesd ki ezeket magadból. Isten kézben tartja a dolgokat, Ő irányítja a lépteidet, és a megfelelő pillanatban eléd kerül az, amit neked szánt.

A stressz öregít, ráncossá tesz, és megfoszt a lelkesedéstől.

Isten azt ígéri, hogy ha mi helyet készítünk, akkor Ő nemcsak betölt minket jóval, hanem megőriz fiatalnak és erősnek is. Azért járkál annyi ember úgy, hogy se nem fiatal, se nem erős – és ezalatt nem csak fizikailag értem a fiatalt és erőset –, mert tele vannak negatív dolgokkal. Az aggodalom legyengít. A stressz öregít, ráncossá tesz, és megfoszt a lelkesedéstől. Aki keserű, mérges és sértődött, az megrövidíti az életét. „Az oldott, jóhiszemű hozzáállás meghosszabbítja az életet” – olvassuk a Példabeszédek könyvében[2]. Lehet valaki nyolcvanéves, miközben a szívében megmarad fiatalnak, ugyanis a szellemünk nem öregszik.

Találkoztam egyszer egy hölggyel a gyülekezetünk előterében, aki a századik születésnapját ünnepelte. Ott állt kifogástalan öltözékben, gyönyörű volt, alig volt rajta ránc, sugárzott az örömtől, és teljesen friss volt mentálisan. Megkérdeztem tőle, mi a titka, hogy elmondhassam Victoriának. Azt felelte: „Nem aggodalmaskodom. Meg tudok bocsátani, és sokat nevetek.” Ezt az elvet követte egész életében. Ami azt illeti, átélt sok nehézséget a száz év alatt, megbántották emberek, és hibákat is követett el. Élte az életet. Elszenvedett sérelmeket, mégsem ragadt bele azokba. Mindig kivetette magából, Isten pedig – ahogy azt megígérte – betöltötte az életét sok jóval, és megőrizte őt fiatalnak és erősnek.

Én nem szeretnék öreggé, zsémbessé, mogorvává válni, hogy széthulljon a személyiségem. Fiatal, erős, jóképű szeretnék maradni, tele hittel, örömmel és energiával. Ez pedig úgy tud megtörténni, ha nem adok helyet a negatív dolgoknak. Tegyük szokásunkká, hogy kivetjük a sérelmeket, az aggódást. Ha hibázunk, vessük ki a bűntudatot. Ha nem tettél meg minden tőled telhetőt, vesd ki a lelkifurdalást, és legközelebb törekedj jobban odafigyelni. Ha senkitől nem kaptál elismerést azért, amit tettél, vesd ki az önsajnálatot. Ha valami rosszul sült el, és nem érted, miért, vesd ki a kérdéseket. Ahogy egyre jobb leszel ebben, olyanná válsz majd, mint az a hölgy – erős, fiatal, élénk, tele hittel és örömmel.

Engedd el!

„Boldogok, akiknek szívük tiszta, mert ők meg fogják látni Istent” – jelenti ki Jézus. A tiszta eredetileg az a kifejezés, amiből a katarzis szó származik, melynek jelentése: „tisztítás, felszabadítás, megtisztulás”. Amikor megműtenek valakit, az orvosok gyakran helyeznek be egy katétert. A katéter – ami szintén a katarzis szóból ered – egy cső, amelyen keresztül a testből kivezetik a szennyeződéseket. A katéter automatikusan begyűjti, ami ártalmas – a mérgező anyagokat, a fertőzéseket, a felesleget –, és kivezeti a testből. Az orvos tudja,

Tudod, mi a keserűség a szellemünk számára? Fertőzés.

hogy lesznek ott szennyező anyagok, nem esik kétségbe attól, hogy oda nem való dolgot vagy fertőzést talál a testben. Csak akkor kezd aggódni, ha nem kerülnek ki onnan, ha benn tartunk olyan anyagokat, amelyeket ki kellene onnan mosni. Amikor Isten azt mondja: „Boldogok a tiszta szívűek”, akkor nem mást állít, mint: „Akkor leszel boldog, ha rájössz, hogyan vesd ki magadból az élet szennyező anyagait, mint egy katéter, és hogyan tedd szokásoddá, hogy megszabadulj a fertőző dolgoktól.”

Tudod, mi a keserűség a szellemünk számára? Fertőzés. A bűntudat is fertőzés. Ahogyan az aggódás, a kételkedés és az önsajnálat is az. Ezek nem szokatlan dolgok: mindannyiunkat érnek ilyen szennyeződések, de ki kell lökni őket magunkból, máskülönben megfertőzik a szellemünket, és problémákat okoznak. Isten nem arra teremtett minket, hogy bűntudatot, lelkifurdalást, keserűséget, haragot hordozzunk magunkban – ezek megmérgezik az életünket.

„Az a keserűségem oka, hogy rosszul alakultak a dolgaim.” „Én azért vagyok elkeseredve, mert akit szerettem, elhagyott.” Az én tiszteletteljes válaszom mindezekre így hangzik: Ezek szennyeződések. Miért nem engeded el ezeket az érzéseket, hogy ne fertőzzék tovább az életed? Ne hagyd, hogy egy csalódás, válás, munkahelyi leépítés vagy veszteség megmérgezze a jövődet. „Aggódom az egészségem miatt. Aggódom az anyagi életem miatt. Aggódom a gyerekeim miatt.” Az aggódás hozzátartozik az élethez, mindannyiukban felszínre törnek ilyen gondolatok. A kulcs az, hogy ne kapaszkodjunk beléjük. Ismerjük fel, hogy nem tesznek jót, nem visznek minket előre. Szennyeződések, melyeknek nem kell bennünk maradniuk, el kell engednünk őket. „Uram, nem tudom, hogyan tovább, de azt tudom, hogy Te továbbra is ott ülsz a trónon. Tudom, hogy nagyobb vagy ennél a problémánál. Tudom, hogy betöltöd minden szükségemet.” Ezzel máris kiengedted magadból a mérgező anyagot.

Belekapaszkodsz egy fertőzésbe? Szennyeződésekbe? Haragszol? Irigykedsz? Aggódsz? Elkeseredtél? Lehet, hogy csalódás ért, valami nem úgy sikerült, ahogy szeretted volna. Képzeld el, hogy Isten egyik angyala éppen feléd tart egy csomaggal a kezében, amin a te neved szerepel. Az áll rajta, hogy „Ékesség a hamu helyett, újrakezdés, új lehetőségek és új barátságok.” Útban van feléd ezekkel az áldásokkal. Ám ha te a régi dolgokhoz ragaszkodsz, nem lesz helye, ahová letegye ezeket számodra. Vajon hány ilyen áldás lehet most úton feléd?

A jó hír az, hogy megszabadulhatsz a fertőzéstől,
ez nem maradandó állapot!

Az angyal ott áll, kezében a nekünk szánt örömmel, békességgel, magabiztossággal, kreativitással, a leendő házastársunkkal, csakhogy sehol nincs hely. Ha ugyanis nem szabadulunk meg a mérgező anyagoktól – a haragtól, a keserűségtől, az irigységtől, az aggódástól –, nem tudja kiszállítani ezeket a jó dolgokat. Ahelyett, hogy boldogan, áldottan élnél, és izgalommal tekintenél a jövődre, mérgezett lettél. Ám a jó hír az, hogy megszabadulhatsz a fertőzéstől, ez nem maradandó állapot!

Ha nekilátsz elengedni a lelkifurdalást, az aggodalmat, a keserűséget, a haragot, csupán idő kérdése, és megjelenik az angyal a neked címzett csomaggal. Isten azt ígérte, hogy jó dolgokkal fogja betölteni az életünket.

Tartsd tisztán a szíved!

Dávid pontosan ezt tette: szakértője volt a negatív dolgok kivetésének. Fiatal korában a családja lenézte, és megvetően bánt vele. Megengedhette volna, hogy ez fertőzésként gyökeret verjen benne, és élhetett volna labilis emberként. Ehelyett neki egyik fülén be, a másikon ki. Tudta, hogy ha belekapaszkodna, az megfosztaná a saját elhívásától. Dávid elment a palotába, és hűségesen szolgálta Saul királyt. Amikor Saul megbetegedett, Dávid hárfán játszott neki, hogy jobban legyen. Cserébe Saul megkísérelte megölni őt. Féltékeny volt Dávidra, kiűzte a sivatagba, és hosszú éveken át megkeserítette az életét. Könnyen válhatott volna Dávid keserű emberré, és gondolhatta volna azt, hogy Mi értelme az egésznek? Mindenki ellenem van. Az élet igazságtalan. Ehelyett inkább tisztán tartotta a szívét, és kivetette magából az önsajnálatot.

Dávidhoz hasonlóan velünk is történnek szennyező és mérgező dolgok. Emberek minden ok nélkül ránk támadnak. A terveink nem mindig sikerülnek. Ilyenkor könnyen gondolhatjuk, hogy Miért történik ez velem? Ilyen az élet. Az Ige azt mondja: „Lesznek botránkozások”. De ezek nem válnak probléma forrásaivá, amennyiben kezelni tudod őket. Sokan elkövetik azt a hibát, hogy belekapaszkodnak, és nem engedik el ezeket. Megkeserednek, együtt élnek a bűntudattal, vagy vérig vannak sértve. Csakhogy ez megmérgezi a jövőjüket. Ki kell engedni a mérgező anyagokat az életünkből. Lehet, hogy azt nem tudjuk megakadályozni, hogy megtörténjenek, ám azt igen, hogy bennünk is maradjanak. Dávidnak tiszta szíve volt. Ez azt jelenti, hogy kívül tartotta a fertőzéseket. Nem azt jelenti, hogy tökéletes volt. Követett el hibákat. Házasságtörésbe esett, és megölette a hölgy férjét, majd egy éven át próbálta mindezt leplezni. Annyira megtelt bűntudattal és önváddal, hogy fizikailag is megbetegedett, és legyengült. Ez a méreg elkezdte megfertőzni az élete minden területét. Végül beismerte vétkét, megbánta azt, kérte Isten bocsánatát, és az élete elkezdett helyreállni. Ahogy kivetette a fertőzést, az egészségét is visszanyerte.

Amikor elkövetsz egy hibát – márpedig mindannyian követünk el hibát – ne fuss el Istentől. Ne akarj elrejtőzni. Menj oda Istenhez, és térj meg. Ez azt jelenti, hogy nem tesszük tovább ugyanazt. Aztán pedig kérd tőle, hogy bocsásson meg neked. El kell fogadni Isten kegyelmét – ez a megoldás. Az ellenséget úgy hívják, hogy „az atyafiak vádlója”. Ő az, aki emlékeztetni akar az elmúlt harminc évben elkövetett minden egyes hibádra.